Il-Kummissjoni Ewropea llum ippubblikat it-Tabella ta’ Valutazzjoni tas-Swieq tal-Konsumatur tal-2016 tagħha li tissorvelja l-klassifikazzjonijiet tal-konsumaturi tal-UE ta’ kif jaħdmu t-42 suq ta' prodotti u servizzi. Dawn il-klassifikazzjonijiet juru li l-prestazzjoni tas-swieq tjiebet miż-żmien tal-aħħar tabella ta' valutazzjoni fl-2014. Ix-xejra pożittiva osservata sa mill-2010 qegħda żżid fil-pass, bis-servizzi finanzjarji jagħmlu l-akbar progress. L-aħjar tliet swieq tal-prodotti tal-konsumaturi huma dawk tal-kotba, tar-rivisti u tal-gazzetti, tas-suq għall-prodotti ta’ divertiment (pereżempju, ġugarelli u logħob) u tat-tagħmir kbir domestiku, bħal friġġis. Rigward is-servizzi, l-aħjar tlett iswieq huma dawk marbuta mar-rikreazzjoni, li jvarjaw minn akkomodazzjoni tal-vaganzi għal servizzi kulturali u ta’ divertiment kif ukoll servizzi sportivi bħal ċentri ta' eżerċizzju fiżiku. “Mit-Tabella ta' Valutazzjoni ta' din is-sena nistgħu naraw li bis-saħħa ta' regoli adatti għall-konsumaturi, tar-riformi tas-suq, kif ukoll tal-infurzar effettiv tar-regoli dwar il-konsumatur, il-konsumaturi saru iktar kunfidenti fis-swieq”, qalet Věra Jourová, il-Kummissarju għall-Ġustizzja, il-Konsumaturi u l-Ugwaljanza bejn is-Sessi. “Din it-tendenza inkoraġġanti rridu nżommuha għaddejja, speċjalment fejn jidħlu s-swieq li għad ma għandhomx prestazzjoni daqstant tajba, bħat-telekomunikazzjoni u l-enerġija. Huwa għalhekk li l-konsumaturi huma fil-qalba tal-proġetti prijoritarji tal-Kummissjoni, bħal ma huma s-Suq Uniku Diġitali u l-Unjoni tal-Enerġija.” It-Tabelli ta’ Valutazzjoni tal-Konsumatur jintużaw minn dawk li jfasslu l-politiki nazzjonali u mill-partijiet interessati biex jivvalutaw l-impatt tal-linji ta’ politika fuq tul ta’ żmien u jqabblu s-sitwazzjoni bejn l-Istati Membri. Il-Kummissjoni tuża r-riżultati tat-Tabella ta’ Valutazzjoni tas-Swieq tal-Konsumatur bħala evidenza biex tiżviluppa l-politika tagħha. Is-swieq jaħdmu aħjar fejn il-konsumaturi jħossuhom iktar kunfidenti. Pereżempju, il-fiduċja baxxa tal-konsumatur fis-servizzi finanzjarji kienet wasslet għad-Direttiva dwar il-Kreditu tal-Konsumatur. Issa li din il-leġiżlazzjoni hija fis-seħħ, qegħdin naraw li l-fiduċja f'dan is-settur qiegħda tiżdied. Il-konsumaturi jirrappurtaw diffikultajiet meta jkunu qegħdin jittrattaw mas-swieq tat-telekomunikazzjonijiet. Il-Kummissjoni se tippreżenta proposta f’dan il-qasam biex jiġu indirizzati dawn il-kwistjonijiet. Il-proposta reċenti tal-Kummissjoni dwar il-kuntratti diġitali għandha l-għan li tkabbar il-fiduċja tal-konsumaturi fix-xiri transfruntier onlajn. It-Tabella ta’ Valutazzjoni tikkonferma r-riżultati tas-Semestru Ewropew: setturi bħal ma huma s-servizzi ferrovjarji, il-provvista tal-ilma u tal-elettriku, jirrekjedu riformi strutturali f’xi pajjiżi, peress li l-valutazzjoni tagħhom tvarja ħafna bejn Stat Membru u ieħor. Kostatazzjonijiet prinċipali tat-Tabella ta' Valutazzjoni tas-Swieq tal-Konsumatur 2016: Sfond It-Tabelli ta’ Valutazzjoni tal-Konsumatur jipprovdu ħarsa ġenerali ta’ kif jaħdem is-Suq Uniku għall-konsumaturi tal-UE. Ilhom jiġu ppubblikati mill-2008, u għandhom l-għan li jiżguraw monitoraġġ aħjar tar-riżultati għall-konsumaturi u jipprovdu evidenza li tgħin fil-formazzjoni tal-politika. Jeżistu żewġ tipi ta’ tabelli ta’ valutazzjoni, ippubblikati sena iva u sena le u abbażi ta’ stħarriġ fuq skala kbira: - It-Tabella ta’ Valutazzjoni tas-Swieq tal-Konsumatur issegwi l-prestazzjoni ta’ aktar minn 40 suq tal-konsumatur fuq il-bażi ta’ indikaturi ewlenin bħalma huma l-fiduċja li l-bejjiegħa jkunu konformi mar-regoli tal-protezzjoni tal-konsumatur, il-kumparabbiltà tal-offerti, l-għażla disponibbli fis-suq, il-livell sa fejn jintlaħqu l-aspettattivi tal-konsumaturi, u d-dannu maħluq minn problemi li jiltaqgħu magħhom il-konsumaturi. Indikaturi oħrajn, bħal pereżempju, il-prezzijiet u l-bidla tal-fornitur, jiġu wkoll sorveljati u analizzati,- - It-Tabella ta’ Valutazzjoni tal-Kundizzjonijiet għall-Konsumatur tissorvelja l-kundizzjonijiet nazzjonali għall-konsumaturi fi tlett oqsma (1. l-għarfien u l-fiduċja, 2. il-konformità u l-infurzar, 3. l-ilmenti u riżoluzzjoni tad-disputi) u teżamina l-progress fl-integrazzjoni tas-suq tal-UE tal-kummerċ bl-imnut – (Tabella ta’ Valutazzjoni tal-Kundizzjonijiet tal-Konsumatur 2015) Għal iktar informazzjoni: - Tabella ta' Valutazzjoni tas-Swieq tal-Konsumatur 2016 - Skeda Informattiva dwar it-Tabella ta' Valutazzjoni tas-Swieq tal-Konsumatur 2016 - Infografika dwar il-kostatazzjonijiet tat-Tabelle ta' Valutazzjoni tas-Swieq tal-Konsumatur 2016 Anness Indikatur tal-Prestazzjoni tas-Suq Is-swieq bl-aħjar u bl-agħar prestazzjoni fis-suq tas-servizzi u tal-prodotti rispettivament